Eurovision Song Contest 1993
Eurovision Song Contest 1993 var den 38. utgaven av Eurovision Song Contest, EBUs årlige sangkonkurranse for organisasjonens medlemmer. Konkurransen ble arrangert av den irske kringkasteren RTÉ lørdag 15. mai 1993. Finalen fant sted i sprangridningsarenaen Green Glens Arena i den lille irske byen Millstreet. Programleder var Fionnuala Sweeney. 25 land deltok i finalen, noe som var ny rekord. Årsaken til økningen var at flere østeuropeiske land ønsket å delta. Pågangen gjorde at EBU arrangerte en egen kvalifiseringsrunde mellom syv østeuropeiske land, og Bosnia-Hercegovina, Kroatia og Slovenia kvalifiserte seg til finalen. Etter en spennende avstemning vant Irland for andre året på rad, med Niamh Kavanagh og sangen «In Your Eyes». Norge var representert av Silje Vige og «Alle mine tankar». Sangen kom på femteplass, noe som var Norges beste resultat på fem år.